Diari Oficial de la Generalitat Valenciana


Sumari del DOGV 9779, del 01-02-2024 (2024/638)

RESOLUCIÓ de 3 de gener de 2024, de la directora general de Justícia, per la qual es resol inscriure els nous estatuts del Col·legi Oficial de Podologia de la Comunitat Valenciana en el Registre de col·legis professionals i consells valencians de col·legis professionals de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9779

Data del DOGV
:   01-02-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/638


Data del document
:   03-01-2024

Organisme emissor
:   Conselleria de Justícia i Interior

Tipus de document
:   Resolució

Correcció d'errades

 Descriptors 

:   * Conselleria de Justícia i Interior

RESOLUCIÓ de 3 de gener de 2024, de la directora general de Justícia, per la qual es resol inscriure els nous estatuts del Col·legi Oficial de Podologia de la Comunitat Valenciana en el Registre de col·legis professionals i consells valencians de col·legis professionals de la Comunitat Valenciana. [2024/638]  
Una vegada vist l'expedient de sol·licitud de modificació estatutària instruït a instàncies de Col·legi Oficial de Podologia de la Comunitat Valenciana, inscrit amb el número 85 de la secció primera del Registre de col·legis professionals i de consells valencians de col·legis professionals de la Comunitat Valenciana, en el qual se sol·licita la inscripció dels nous estatuts en este registre, segons els següents  
  
Fets  
  
Primer. En data 22 de març de 2023, la presidenta del Col·legi va presentar la sol·licitud d'inscripció dels nous estatuts de la corporació professional en el Registre de col·legis professionals i de consells valencians de col·legis professionals de la Comunitat Valenciana, d'acord amb el que preveu l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon. Els actuals estatuts del Col·legi van inscriure's en el Registre de col·legis professionals i de consells valencians de col·legis professionals de la Comunitat Valenciana el 9 de setembre de 2019, i, per Decret 223/2023, de 19 de desembre, del Consell, es modifica la denominació de l'Il·lustre Col·legi Oficial de Podòlegs de la Comunitat Valenciana, per la d'Il·lustre Col·legi Oficial de Podologia de la Comunitat Valenciana (DOGV 9754, 28.12.2023). Esta modificació va inscriure's en l'esmentat registre en data 2 de gener de 2024.  
Tercer. Mitjançant un ofici de 30 de maig de 2023, el Servei de Col·legis Professionals i Registre d'Unions de Fet de la Comunitat Valenciana va formular objeccions a la documentació remesa i al contingut de la proposta de modificació dels estatuts, i va sol·licitar que s'esmenaren estes deficiències.  
Quart. El 21 de setembre de 2023, el Col·legi va presentar la documentació complementària que esmenava les objeccions formulades als estatuts i es va remetre el text modificat dels estatuts.  
Cinqué. Consta en l'expedient el certificat del secretari del Col·legi, de data 19 de setembre de 2023, subscrit per la presidenta, en el qual s'indica que l'assemblea general ordinària de col·legiats, celebrada el 9 de setembre de 2023, va aprovar per unanimitat la modificació dels estatuts.  
Sisé. Els estatuts queden redactats segons l'annex de la present resolució.  
  
Fonaments de dret  
  
Primer.  
Revisada la sol·licitud de nous estatuts de l'Il·lustre Col·legi Oficial de Podologia de la Comunitat Valenciana, estos contenen les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon.  
Els estatuts s'han aprovat amb els requisits i les formalitats que preveu l'article esmentat i els estatuts del Col·legi.  
  
Tercer.  
Esta direcció general és competent per a tramitar i resoldre este expedient, de conformitat amb el que disposa l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana; segons el que preveu la disposició final del Decret 4/2002, de 8 de gener, pel qual s'aprova el reglament de desplegament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, i d'acord amb les atribucions que conté l'article 69 del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i les conselleries de la Generalitat i l'article 9.2.h del Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior.  
  
Per tot això, vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com els articles 21 i 74 del Decret 4/2002, de 8 de gener, del Govern Valencià, pel qual s'aprova el reglament de desplegament d'esta última, i altres disposicions complementàries d'aplicació pertinent, resolc:  
  
  
Primer  
Inscriure els nous estatuts de Col·legi Oficial de Podologia de la Comunitat Valenciana en el Registre de col·legis professionals i de consells valencians de col·legis professionals de la Comunitat Valenciana.  
  
Segon  
Publicar esta resolució en el Diari Oficial de la Generalitat Valenciana.  
  
Contra esta resolució, que posa fi a la via administrativa, s'hi podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això, de conformitat amb el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 3 de gener de 2024.- La directora general de Justícia: Cristina Gil Fabregat.  
  
  
Annex  
Estatuts del Col·legi Oficial de Podologia   
de la Comunitat Valenciana  
  
  
Títol preliminar  
  
El Col·legi Oficial de Podologia de la Comunitat Valenciana naix en virtut de la Llei 2/1999, de 7 d'abril, de la Generalitat Valenciana; i a l'empara, entre d'altres, de la Llei 6/1997, de 4 de desembre, de la Generalitat Valenciana, reguladora dels consells i col·legis professionals de la Comunitat Valenciana; de la Llei estatal 2/1974, de 13 de febrer, modificada per les lleis 74/1978 i 7/1997; i de l'article 36 de la Constitució Espanyola.  
Este conjunt normatiu, del qual el Col·legi de Professional de Podologia de la Comunitat Valenciana obté empara i reconeixement legal, i davant dels preceptes del qual, al mateix temps, ha de sotmetre's, concep els col·legis professionals com a corporacions de dret públic dirigides a ordenar l'exercici d'una professió en benefici de la societat i dels interessos generals que li són propis, al mateix temps que representen i defensen els interessos professionals dels col·legiats/ades.  
Esta concepció del col·legi professional és la que assumix el Col·legi Oficial de Podologia de la Comunitat Valenciana. Serà el principi informador dels seus actes i de l'esperit dels seus estatuts la regla hermenèutica a l'hora d'interpretar-los i aplicar-los.  
Així mateix, el principi democràtic condicionarà sempre i en tot cas, malgrat les modificacions que puguen afectar els estatuts, l'estructura i el funcionament interns del Col·legi.  
  
  
  
Títol primer  
Disposicions generals  
  
Article 1. Personalitat  
El Col·legi Oficial de Podologia de la Comunitat Valenciana és una corporació de dret públic, amb personalitat jurídica pròpia i capacitat plena per al compliment dels seus fins i l'exercici de les seues funcions. L'estructura i el funcionament intern del Col·legi seran en tot cas democràtics.  
  
Article 2. Àmbit territorial  
L'àmbit territorial d'actuació del Col·legi Oficial de Podologia de la Comunitat Valenciana serà el territori de la Comunitat Valenciana.  
  
Article 3. Integrants  
El Col·legi Oficial de Podologia de la Comunitat Valenciana s'integrarà per aquells que, reunisquen la condició de professional de la podologia en virtut de títol acadèmic oficial vàlid en el territori i no estiguen inhabilitats per a l'exercici de la professió en este, i que voluntàriament ho sol·liciten, amb compliment previ dels tràmits i requisits per a la col·legiació estatutàriament establits, i la seua posterior aprovació per la Junta Directiva de Govern.  
No obstant això, podran considerar-se integrants del Col·legi Oficial de Podologia de la Comunitat Valenciana, amb l'abast que es determine, aquelles persones que hagen sigut nomenades col·legiats/ades honorífics de conformitat amb el que preveuen els presents estatuts.  
  
Article 4. Domicili  
El domicili del Col·legi Oficial de Podologia de la Comunitat Valenciana radicarà a la ciutat de València, i la seua seu s'establix en les dependències síties al carrer Doctor Zamenhof, número 41, baix, d'esta capital.  
  
  
Títol segon  
Competència i fins  
  
Article 5.   
El Col·legi Oficial de Podologia de la Comunitat Valenciana té com a fins essencials:  
a) L'ordenació de la professió de la podologia, dins del marc legal respectiu i de l'àmbit de la seua competència, en benefici de la societat, així com dels interessos generals que li són propis.  
b) La vigilància de l'exercici d'esta professió, fent complir l'ètica professional i les normes deontològiques; facilitant el coneixement i compliment de tota mena de disposicions legals que els afecten, i vetlant per un nivell adequat de qualitat de les prestacions professionals dels seus col·legiats/ades.  
c) La defensa dels interessos professionals dels col·legiats/ades i la representació exclusiva de l'exercici de la podologia.  
d) La protecció dels interessos dels consumidors i usuaris dels serveis dels seus col·legiats/ades.  
  
Article 6.   
Amb vista a la consideració dels fins anteriors, el Col·legi Oficial de Podologia de la Comunitat Valenciana assumirà totes les competències atribuïdes als col·legis professionals, i, en particular, desenvoluparà les funcions següents:  
a) Ordenar l'activitat professional dels col·legiats/ades; vetlar per l'ètica, la deontologia i la dignitat professional i pel respecte als drets dels pacients i de tots els ciutadans, i exercir la potestat disciplinària en matèries professionals i col·legials.  
b) Procurar l'harmonia i la col·laboració entre els col·legiats/ades, i impedir la competència deslleial entre ells.  
c) Impedir i perseguir els casos d'intrusisme professional que afecten els professionals de la podologia i l'exercici de la seua professió.  
d) Intervindre, en via de conciliació o arbitratge, en les qüestions que, per motius professionals, se susciten entre col·legiats/ades o en què el Col·legi siga designat per a administrar l'arbitratge.  
e) Promoure la formació i el perfeccionament tècnic i científic dels col·legiats/ades mitjançant cursos, conferències, congressos i publicacions.  
f) Organitzar activitats i serveis comuns d'interés per als col·legiats/ades, de caràcter professional, formatiu, cultural, social, assistencial, orientatiu i de previsió i altres anàlegs, proveint el sosteniment econòmic a través dels mitjans necessaris.  
g) Ostentar la representació i defensa de la professió davant de l'Administració pública, institucions, tribunals, entitats i particulars, amb legitimació per a ser part en els litigis que afecten els interessos professionals.  
h) Participar en els òrgans consultius de l'Administració quan esta ho requerisca o resulte de les disposicions aplicables.  
i) Exercir les funcions que els encomane l'Administració, i col·laborar amb esta mitjançant l'elaboració o emissió d'estudis, informes, dictàmens, estadístiques i altres activitats relacionades amb els seus fins, preceptius o no.  
j) Col·laborar amb les universitats en l'elaboració dels plans d'estudi, sense menyscapte de l'autonomia universitària, i preparar la informació necessària per a facilitar l'accés a la vida professional dels nous col·legiats/ades.  
k) Aprovar els seus pressupostos, fixar i recaptar les quotes dels col·legiats/ades, gestionar els seus recursos econòmics.  
l) Facilitar als tribunals, conforme a les lleis, la relació de col·legiats/ades que puguen ser requerits per a intervindre com a perits, o proposar-los a instàncies de l'autoritat judicial, així com emetre informes i dictàmens quan esta els requerisca.  
m) Aprovar els seus estatuts i, si és el cas, reglaments de règim interior o intern.  
n) Col·laborar amb altres col·legis professionals per a la consecució de fins comuns o la defensa d'interessos compartits.  
o) Exercir la defensa dels col·legiats/ades que sol·liciten la seua empara enfront de les actuacions contra estos, amb motiu de regular l'exercici de la seua professió, o que afecten els interessos i la dignitat de la professió.  
p) Dirigir les campanyes de publicitat general que, si és el cas, s'acorden; i vetlar pel respecte a la dignitat professional i la competència lleial en les pràctiques publicitàries individuals, evitant la publicitat incerta, enganyosa i deslleial. Denunciar la publicitat d'avanços científics no comprovats degudament o la pràctica de serveis pseudoprofessionals que puguen perjudicar la salut dels ciutadans.  
q) Atendre les sol·licituds d'informació sobre els seus col·legiats/ades i sobre les sancions fermes imposades a ells, així com peticions d'inspecció o investigació que, degudament motivades, formule l'autoritat competent d'un estat membre de la Unió Europea en els termes previstos en la Llei 17/2009, de 23 de novembre, sobre el lliure accés a les activitats i els serveis i el seu exercici.  
r) Totes les altres funcions que siguen beneficioses per als interessos professionals dels col·legiats/ades i usuaris i que s'encaminen al compliment dels objectius col·legials.  
s) La promoció d'invencions i treballs professionals dels col·legiats/ades en matèria de podologia, l'aplicació de mètodes, sistemes o avançaments dels quals redunden en benefici de la humanitat en general, o de la professió en particular.  
  
  
Títol tercer  
De la col·legiació i els col·legiats/ades  
  
Capítol I  
De la col·legiació  
  
Article 7. Obligatorietat de la col·legiació  
1. De la col·legiació  
Per a l'exercici professional de la podologia, els qui tinguen el seu domicili professional únic o principal en l'àmbit territorial de la Comunitat Valenciana hauran d'incorporar-se a este, en els termes que disposa l'article 3, apartat 2, de la Llei 2/1974, de 13 de febrer, de col·legis professionals, o la disposició bàsica que la substituïsca.  
La col·legiació podrà revestir les modalitats d'exercent, no exercent i honorífica. Només la primera habilitarà per a l'exercici professional de la podologia en el territori de la Comunitat Valenciana.  
2. Col·legiació d'ofici  
a) Quan una persona complisca els requisits fixats en els presents estatuts i estiga exercint la professió de professional de la podologia sense estar col·legiada, el Col·legi procedirà a col·legiar-la d'ofici perquè, vetlant per la garantia i seguretat dels pacients, l'exercisca legalment i no incórrega en actes il·legals.  
b) L'acord d'iniciació de l'expedient l'adoptarà la Junta de Govern.  
  
c) Una vegada acordat l'inici de l'expedient, es requerirà a l'afectada que facilite la documentació necessària per a la seua col·legiació, amb la indicació de l'inici de l'expedient i conferint-li un termini de quinze dies per a al·legacions.  
d) Amb tota la informació, la Junta de Govern resoldrà sobre la seua col·legiació i ho notificarà a l'interessat.  
e) En la tramitació de l'expedient es garantirà el dret de la persona interessada a decidir sobre la continuació o cessament en l'exercici de la professió en les condicions que se li exigixen.  
  
Article 8. L'accés a la col·legiació es regirà pel principi d'igualtat de tracte i no discriminació  
Per a incorporar-se al Col·legi Oficial de Podologia de la Comunitat Valenciana com a col·legiat/ada exercent, serà requisit imprescindible la presentació, per l'interessat, d'una sol·licitud escrita dirigida a la Junta de Govern, que es podrà dur a terme a través de la finestreta única, acreditant:  
a) La identitat del sol·licitant.  
b) La condició de professional de la podologia en virtut del títol acadèmic oficial vàlid en el territori de la Comunitat Valenciana, que, en el cas de títol estranger, haurà d'estar degudament homologat o reconegut segons la normativa vigent d'aplicació.  
c) Tindre sol·licitada l'alta en la llicència fiscal corresponent.  
d) Alta en règim general o autònom.  
e) L'adreça del domicili professional i l'alta en el Registre autonòmic de centres, serveis i establiment sanitaris en el territori de la Comunitat Valenciana.  
f) No estar inhabilitat per a l'exercici professional de la podologia.  
g) Haver efectuat l'ingrés de la quota de col·legiació.  
h) Els sol·licitants de nacionalitat diferent de l'espanyola han d'acreditar, a més, estar en possessió del permís que habilite per al treball a Espanya, llevat que, per la seua nacionalitat, no siga necessari.  
i) Declaració del sol·licitant d'estar al corrent de pagament de les quotes d'altres col·legis professionals en els quals estiga o haja estat col·legiat/ada, així com de no haver sigut sancionat en estos col·legis per infracció greu o molt greu en els últims cinc anys.  
  
Article 9  
Per a incorporar-se a l'Il·lustre Col·legi Oficial de Podologia de la Comunitat Valenciana com a col·legiat/ada no exercent, bastarà presentar la sol·licitud, cosa que es pot fer per la finestreta única, acreditant la identitat, la possessió del títol acadèmic corresponent i l'ingrés de la quota de col·legiació corresponent.  
  
Article 10  
La modificació de la condició de col·legiat/ada exercent a la de no exercent, i viceversa, s'efectuarà amb sol·licitud prèvia de l'interessat, que haurà d'acreditar, en el segon cas, la concurrència dels requisits establits en l'article 8 i l'abonament de la part proporcional de la quota d'exercent.  
  
Article 11  
Correspondrà a la Junta Directiva de Govern resoldre sobre les sol·licituds d'incorporació presentades, que podrà admetre, suspendre o denegar, i, per a esta finalitat, practicarà les diligències que, si és el cas, considere oportunes, i dictarà la resolució en el termini màxim de dos mesos, excepte per causes de força major o reiteració de la sol·licitud amb identitat de subjecte i circumstàncies. Transcorregut este termini, s'entendrà denegada la sol·licitud.  
La sol·licitud de col·legiació serà denegada en els casos següents:  
a) Quan els documents presentats amb la sol·licitud d'ingrés siguen insuficients o hi haja dubtes sobre la seua legitimitat.  
b) En el cas que, una vegada autoritzada la col·legiació, no abone les quotes d'incorporació.  
c) A la persona afectada d'una sentència judicial ferma d'inhabilitació per a l'exercici professional o que estiga complint una sanció col·legial ferma d'expulsió temporal o definitiva imposada mitjançant una resolució de l'expedient prèviament incoat.  
La resolució suspensiva o denegatòria serà motivada, advertint dels recursos que pertoquen.  
  
Article 12  
La Junta de Govern podrà nomenar com a col·legiats/ades honorífics de l'A.K.R.Q.W.C. les persones que s'hagen distingit pels seus mèrits o serveis prestats a favor de la professió, del Col·legi o de la ciència de la podologia en general, sense un altre requisit que el de la seua acceptació  
La distinció de col·legiat/ada honorífic no subjectarà el titular a les obligacions col·legials, però li concedirà els drets que es determinen en l'acord del seu nomenament.  
  
Article 13  
Els col·legiats/ades exercents podran acreditar la seua condició mitjançant la targeta d'identitat el model de la qual acorde la Junta de Govern.  
  
Article 14  
1. La condició de col·legiat/ada es perdrà:  
a) Per defunció.  
b) Per baixa voluntària degudament instada davant de la Junta de Govern del Col·legi.  
c) Per condemna ferma que porte emparellada la inhabilitació per a exercir la professió.  
d) Per sanció ferma d'expulsió temporal o definitiva del Col·legi, acordada en expedient disciplinari.  
2. La pèrdua de la condició de col·legiat/ada per les causes expressades en els apartats c i d del número anterior ha d'acordar-la el Comité o la Junta de Govern del Col·legi mitjançant una resolució motivada, que ha de ser comunicada per escrit a l'interessat, moment en què farà efecte, i que, igualment, es comunicarà al Consell General de Col·legis Oficials de Podòlegs.  
  
  
Capítol II  
Dels col·legiats/ades exercents  
  
Secció 1a  
Drets dels col·legiats/ades exercents  
  
Article 15.   
Tots els col·legiats/ades exercents de l'I.W.F.Z.E.U. tenen, en relació amb este, els drets a:  
1. Participar en l'organització i el funcionament del Col·legi a través de:  
a) El dret de sufragi actiu i passiu per a l'elecció dels membres als òrgans de govern, i el de remoure els titulars d'estos mitjançant moció de censura, de conformitat amb el règim electoral previst estatutàriament.  
b) El dret a promoure actuacions dels òrgans de govern per mitjà d'iniciatives formulades a estos.  
c) El dret a crear grups de treball i agrupacions representatives d'interessos específics en el si del Col·legi, amb sotmetiment, en tot cas, als òrgans de govern d'este.  
d) El dret a participar amb veu i vot en les assemblees generals del Col·legi.  
2. Obtindre, amb formulació prèvia de queixa escrita o verbal davant de la Junta de Govern o qualsevol dels seus membres, la tutela, l'empara i el suport del Col·legi en defensa dels seus legítims interessos i dignitat professionals enfront dels actes que els lesionen empresos per tercers, altres col·legiats/ades, institucions públiques o entitats privades, sense culpabilitat per part seua.  
3. Participar en els serveis, avantatges i beneficis que a favor dels seus col·legiats/ades dispose el Col·legi, o els que li siguen concedits a este per qualsevol institució pública o entitat privada.  
4. Rebre informació de tota índole econòmica, corporativa, professional o científica, en relació amb el Col·legi o amb la podologia, de què dispose este, excepte la classificada com a confidencial en atenció al fet que afecte circumstàncies personals dels col·legiats/ades o tercers, o estiga emparada pel deure de secret professional.  
5. A l'exercici lliure de la podologia en el territori de la Comunitat Valenciana, sota l'empara i l'ordenació del Col·legi.  
  
  
Secció 2a  
Deures dels col·legiats/ades exercents  
  
Article 16.   
Seran deures dels col·legiats/ades exercents, en relació amb el Col·legi:  
1. Complir el que es disposa en els presents estatuts, les normes que els desenvolupen, els acords vàlidament adoptats pels òrgans de govern, i les normes deontològiques de la professió.  
2. Estar al corrent en el pagament de les seues quotes col·legials i altres contribucions econòmiques, corporatives o fiscals.  
La falta de pagament de les quotes col·legials i altres contribucions econòmiques corporatives comportarà la suspensió de la prestació dels serveis gratuïts oferits pel Col·legi mentre no s'estiga al corrent en el pagament, i això sense perjudici de la sanció que, per infracció disciplinària, se li puga imposar, amb tramitació prèvia d'expedient disciplinari, conformement als presents estatuts.  
Els pagaments de les quotes col·legials s'efectuaran cada semestre entre els dies 5 i 10 del mes de gener i juliol.  
3. Comunicar al Col·legi els canvis de domicili o consulta professional, i l'aparició de causes d'inhabilitació o incompatibilitat per a l'exercici professional del professional de la podologia.  
4. Comunicar al Col·legi tot acte d'intrusisme i competència deslleial que arribe al seu coneixement, així com les conductes mantingudes per tercers o altres col·legiats/ades que vulneren la dignitat professional, les normes deontològiques, els drets dels pacients, els interessos professionals o els preceptes corporatius.  
  
Article 17.   
En relació amb l'exercici de la professió i els altres col·legiats/ades, seran deures dels professionals de la podologia:  
1. L'escrupolosa observança de les normes deontològiques i sanitàries.  
2. L'assistència diligent al pacient i l'aplicació de les tècniques científiques.  
3. El sosteniment o l'exercici en una consulta professional instal·lada adequadament.  
4. Guardar el respecte degut a la imatge corporativa, i a la imatge professional dels altres col·legiats/ades, i no efectuar actes de comparació en menyspreu d'estos, amb fins autopromocionals.  
5. Respectar la lliure concurrència competencial i la llibertat d'elecció del pacient.  
6. Sotmetre's a l'arbitratge del Col·legi en matèria d'honoraris i de conflictes professionals entre col·legiats/ades.  
  
  
Capítol III  
Dels col·legiats/ades no exercents  
  
Secció 1a. Drets dels col·legiats/ades no exercents  
  
Article 18.   
Els col·legiats/ades com a no exercents en l'T.W.V.E.H.J. tenen, en relació amb este, els drets a:  
1. Participar en les activitats de formació i perfeccionament, i promoció dels avanços, de les invencions o dels treballs científics o tècnics, organitzats, finançats o afavorits pel Col·legi.  
2. Rebre la informació que, en matèria relacionada amb la podologia, divulgue el Col·legi.  
3. Participar en les activitats i els serveis prestats pel Col·legi de caràcter cultural, assistencial, recreatiu i els que es determinen.  
4. Formular peticions i suggeriments als òrgans de govern, i assistir a assemblees generals, amb veu, però sense vot.  
  
  
  
Secció 2a  
Deures dels col·legiats/ades no exercents  
  
Article 19.   
Seran deures dels col·legiats/ades no exercents:  
1. Aportar la contribució econòmica que es determine.  
2. Notificar els canvis de domicili.  
3. Sotmetre's al règim disciplinari del Col·legi.  
  
  
Títol quart  
Dels òrgans de govern del K.T.S.Q.V.  
  
Capítol I  
Disposició general  
  
Article 20.   
Els òrgans de govern de l'Il·lustre Col·legi Oficial de Podologia de la Comunitat Valenciana són l'assemblea general, la Junta de Govern i la Comissió Electoral.  
  
  
Capítol II  
L'assemblea general  
  
Article 21.   
L'assemblea general, composta per tots els col·legiats/ades exercents, és l'òrgan suprem de la voluntat col·legial en els assumptes propis de la seua competència.  
Els seus acords seran obligatoris fins i tot per als dissidents o absents.  
  
Article 22.   
Hauran de decidir-se per acord de l'assemblea general els assumptes següents:  
a) Obligatòriament, aquells sobre els quals tinga atribuïda la competència exclusiva.  
b) Els que, segons l'article 29, siguen sotmesos a esta per iniciativa dels col·legiats/ades.  
Així mateix, la Junta de Govern podrà sotmetre a la decisió de l'assemblea general tots aquells assumptes que estime pertinents, segons la seua rellevància.  
  
Article 23.   
Correspon en exclusiva a l'assemblea general la competència per a decidir en els assumptes següents:  
1. La modificació dels estatuts.  
2. La dissolució del Col·legi.  
3. L'aprovació dels pressupostos anuals, així com designar, si és el cas, una comissió revisora de comptes o uns auditors, per a verificar l'estat de comptes.  
4. L'aprovació de la memòria anual.  
5. L'aprovació de la gestió econòmica i corporativa, i la dació de comptes.  
6. L'adopció de recursos econòmics extraordinaris.  
7. Les operacions patrimonials sobre drets reals sobre béns immobles.  
8. La censura i remoció dels titulars de càrrecs de govern.  
9. Aquells altres que es determinen legalment, convencionalment o estatutàriament.  
10. Decidir sobre les qüestions que la Junta de Govern sotmeta a la seua competència.  
11. Aprovació de les despeses que generen els membres de la Junta de Govern i aprovació del seu import i concepte a percebre, i especificació de les despeses en què s'haja incorregut.  
  
Article 24. Adopció d'acords:  
1. L'assemblea general adoptarà els seus acords per assentiment o, com a regla general, per majoria simple dels vots emesos, excepte en els casos en què es requerisca una majoria qualificada.  
2. S'adoptaran per assentiment aquelles propostes de simple tràmit procedimental que, enunciades per la mesa de l'Assemblea, no susciten objecció o oposició.  
3. Com a regla general, els acords s'adoptaran per majoria simple dels vots emesos, en votació que podrà ser:  
a) a mà alçada,  
b) nominal, per col·legiats/ades o per assistents,  
c) secreta.  
4. Els sistemes de votació que propose la taula per als casos concrets han d'adoptar-se per assentiment; si no n'hi haguera, es votarà a mà alçada amb vista a la seua elecció.  
  
Article 25.   
L'assemblea general serà convocada per la Junta de Govern, i podrà ser-ho amb el caràcter d'ordinària o extraordinària. No obstant això, també podrà quedar vàlidament constituïda l'assemblea general quan, una vegada presents i reunits la totalitat dels col·legiats/ades exercents, s'acorde per unanimitat dels mateixos la celebració de l'assemblea i el seu ordre del dia.   
La Junta de Govern disposarà els mitjans tècnics necessaris per a facilitar l'assistència telemàtica als col·legiats/ades a les assemblees generals que es convoquen, de manera que puguen assistir-hi vàlidament els col·legiats/ades a estes de manera no presencial.  
En cas d'acordar-se la votació secreta en relació amb algun punt de l'ordre del dia, el Col·legi comunicarà oportunament el sistema mitjançant el qual emetre el vot, de manera que quede garantit el dret al vot dels col·legiats/ades que hi assistisquen de manera no presencial.  
  
Article 26.   
L'assemblea general ordinària ha de celebrar-se obligatòriament una vegada a l'any, dins dels tres primers mesos d'este, i ha d'incloure, en l'ordre del dia, almenys els punts següents:  
1. Aprovació de la memòria referida a l'any anterior.  
2. Aprovació dels pressupostos anuals.  
3. Aprovació de la dació de comptes respecte a l'any anterior.  
4. Precs i preguntes.  
  
Article 27.   
La Junta de Govern podrà convocar assemblea general extraordinària les vegades que siga necessari, en atenció a la urgència o gravetat dels assumptes que calga tractar.  
Així mateix, la Junta de Govern convocarà assemblea general extraordinària quan així resulte del que es disposa en l'article 29.  
  
Article 28.   
La convocatòria de l'assemblea general s'efectuarà amb una antelació mínima de quinze dies naturals a la celebració d'esta, llevat que, en el cas de les extraordinàries, les circumstàncies o la urgència del cas, exigisquen uns terminis més breus, mai inferiors a 48 hores.  
  
La convocatòria, incloent-hi el corresponent ordre del dia, s'efectuarà mitjançant una circular escrita a tots i cada un dels col·legiats/ades al domicili que tinguen designat en el Col·legi, i també mitjançant una comunicació per correu electrònic a l'adreça que tinguen designada en este. Així mateix, es publicarà en la pàgina web del Col·legi.  
  
Article 29. Petició col·legiats/ades  
1. La celebració d'assemblea general extraordinària pot ser sol·licitada per qualsevol dels col·legiats/ades, raonant la seua pertinència i proposant l'ordre del dia, davant de la Junta de Govern.  
Esta sol·licitud vincularà la Junta de Govern quan siga subscrita per la quarta part dels col·legiats/ades exercents.  
2. Així mateix, els col·legiats/ades podran sol·licitar de la Junta de Govern la inclusió en l'ordre del dia de l'assemblea general ordinària dels punts que estos proposen. Esta sol·licitud serà vinculant quan estiga subscrita, almenys, per una quarta part dels col·legiats/ades exercents i es formule amb almenys set dies naturals d'antelació al de la celebració de l'assemblea.  
  
  
Article 30. Dels resultats de l'assemblea general s'estendrà una acta signada pel secretari/ària, amb el vistiplau del president/a de la mesa.  
La Junta de Govern podrà requerir presència notarial perquè estenga acta de l'assemblea, i estarà obligada a fer-ho quan, amb una antelació mínima de set dies naturals al de la celebració de l'assemblea, ho sol·licite un nombre de col·legiats/ades igual o superior a la quarta part del total.  
L'acta notarial equivaldrà a l'acta de l'assemblea i no requerirà ser aprovada. Les despeses notarials aniran a càrrec del Col·legi.  
  
Article 31. Mesa  
La mesa de l'assemblea general estarà composta pels membres de la Junta de Govern presents.  
Presidirà l'assemblea general el president/a del Col·legi, i, en defecte d'això, el vicepresident/a, i, a falta dels anteriors, qualsevol membre de la Junta de Govern.  
Hi actuarà com a secretari el secretari/ària del Col·legi, i, en defecte d'això, qui designe la mesa.  
  
  
Capítol III  
La Junta de Govern  
  
Secció 1a  
De la Junta de Govern  
  
Article 32.   
La Junta de Govern és l'òrgan permanent que representarà el Col·legi, amb sotmetiment a la voluntat de l'assemblea general i als estatuts.  
  
Estarà composta per la Junta Directiva de Govern, integrada pel president/a, el vicepresident/a, el secretari/ària i el tresorer/a del Col·legi; i pel ple de la Junta de Govern, integrada pels anteriors i sis vocals numerats.  
La duració dels càrrecs serà de quatre anys o una legislatura, i podran ser reelegits per un màxim de quatre anys més o una legislatura completa o incompleta. Finalitzada esta segona legislatura, serà condició indispensable per a la tornada a l'òrgan de govern que passe un temps no inferior a huit anys, llevat que no s'hi presente cap candidatura alternativa.  
En cas de vacant o cessament d'un membre de la Junta de Govern, el càrrec romandrà sense proveir fins a la següent convocatòria d'eleccions. No obstant això, serà potestat de la Junta de Govern acordar la convocatòria d'eleccions parcials amb anterioritat, per a proveir este càrrec vacant, per necessitat de funcionament de la Junta de Govern. Els que resulten designats en esta elecció per a substituir a aquells que no hagen esgotat el termini del seu mandat, ocuparan els càrrecs durant el temps legal que els quede als substituïts o substituïdes. Este temps d'exercici del càrrec computarà com un mandat.  
En els pressupostos anuals es fixaran les partides precises per a compensar les despeses de desplaçament i determinar les dietes per assistència a les reunions dels membres de la Junta de Govern.  
  
Article 33.  
Corresponen a la Junta Directiva de Govern les funcions següents:  
  
a) Representativa del Col·legi.  
b) Consultiva.  
c) Els actes ordinaris de govern, administració i gestió econòmica del Col·legi.  
d) Resoldre d'urgència els assumptes competència del Col·legi que no puguen ser demorats, sense perjudici d'informar en la primera junta de govern o assemblea que se celebre.  
Corresponen al Ple de la Junta de Govern les funcions següents:  
  
a) Executiva, respecte dels acords adoptats per l'assemblea general, els estatuts i els reglaments.  
b) L'exercici de la potestat disciplinària respecte de les matèries imposades per l'assemblea general, disposició legal o estatutària, en matèria corporativa.  
c) L'exercici de la potestat disciplinària.  
d) Inici, tramitació i resolució dels expedients de col·legiació d'ofici.  
  
Article 34.  
Per a l'exercici de les seues funcions, la Junta de Govern assumirà les competències que se li atribuïxen estatutàriament, i, a més, les següents:  
1. Fixar la quantia de les quotes de col·legiació i les aportacions periòdiques ordinàries dels col·legiats/ades, així com la seua recaptació. Proposar a l'assemblea general, si ho estima necessari, la imposició de quotes extraordinàries.  
2. Redactar les propostes de reglaments, pressupostos, modificacions dels estatuts, etc., que hagen de sotmetre's a l'aprovació de l'Assemblea.  
3. Retre els comptes anuals i formular balanços, comptes i memòria anual per a sotmetre'ls a l'assemblea general.  
4. Designar comissions i grups de treball amb vista al desenvolupament de les funcions col·legials, i la seua remoció, i supervisar i regular estes comissions i grups de treball.  
5. Designar delegats del Col·legi a les províncies de la Comunitat Valenciana.  
6. Complir i fer complir els acords de l'assemblea general, els estatuts i la legislació vigent que afecte el Col·legi.  
7. Defensar els interessos professionals dels col·legiats/ades, ostentant en el seu àmbit la plena representació del Col·legi, sense perjudici de la delegació de totes o part de les seues facultats.  
8. Les competències que tinga atribuïdes el Col·legi, sense designació de l'òrgan concret que haja d'exercir-les.  
  
Article 35.  
En l'exercici de les seues funcions i competències, la Junta de Govern actuarà col·legiadament com a regla general, sense perjudici del que es disposa en els arts. 38 i següents.  
Adoptarà els seus acords per majoria simple dels vots, sempre que es trobe vàlidament constituïda. En cas d'empat, decidirà el vot de qualitat del president/a.  
  
Article 36.   
La junta de govern quedarà vàlidament constituïda amb la concurrència, almenys, de la meitat més un dels seus membres.  
S'admetrà l'assistència a la junta de govern per mitjans telemàtics que permeten confirmar, de manera indubtable, la identitat del membre de la Junta que utilitze tals mitjans.  
  
Article 37.   
La Junta de Govern es reunirà ordinàriament una vegada al mes, i, extraordinàriament, les vegades que siga necessari o quan ho sol·liciten tres membres d'esta.  
La convocatòria ha de fer-la el secretari/ària, amb mandat previ del president/a, de manera individual i amb un termini d'antelació de cinc dies naturals a la data de celebració. En tot cas, el president/a podrà completar o ampliar l'ordre del dia de la reunió com a màxim 48 hores abans d'esta reunió.  
En tot cas, els membres de la Junta de Govern podran enviar al secretari/ària suggeriments d'assumptes que puguen incloure's en l'ordre del dia, que seran traslladats al president/a, que decidirà l'ordre del dia definitiu sota el seu criteri.  
  
Article 38.   
Sense perjudici de les seues funcions col·legiades, correspondran als membres de la Junta de Govern, de manera individual, a més de les funcions que en cada cas establisquen els estatuts, les següents:  
A) Al president/a.  
1. La representació institucional del Col·legi en les seues relacions amb els poders públics, corporacions i autoritats.  
2. Presidir la Junta de Govern i l'assemblea general, i les comissions especials a les quals assistisca, dirigint els debats i donant i llevant els torns de paraula, amb vot de qualitat en cas d'empat.  
3. Resoldre d'urgència els assumptes competència del Col·legi que no puguen ser demorats, sense perjudici d'informar en la primera junta de govern o assemblea que se celebre.  
  
4. Expedir els lliuraments per a la inversió dels fons del Col·legi.  
  
5. Conferir apoderaments.  
6. L'obertura i la cancel·lació de comptes en entitats bancàries i l'ingrés o la retirada de fons, juntament amb el tresorer.  
7. Coordinar i dirigir la labor dels membres de la Junta de Govern.  
  
8. La representació del Col·legi davant del Consell General. En cas d'haver sigut triat pel Consell General per a formar part de la seua Junta de Govern, s'autoritza expressament la permanència en el càrrec pel període de mandat complet en eixe càrrec, fins i tot en el cas que no ostente la presidència del Col·legi per canvi de la presidència col·legial dins d'eixe període. En este cas, el president/a que haja resultat triat ostentarà la representació del Col·legi en les assemblees del Consell.  
  
  
Article 39.   
El vicepresident/a substituirà el president/a assumint les seues funcions en cas d'absència, malaltia, abstenció o vacant, i exercirà totes les funcions que li conferisca el president/a.  
  
Article 40.   
El secretari/ària tindrà atribuïdes les funcions següents:  
1. Redactar les actes de les assemblees generals i junta de govern.  
  
2. Portar els llibres del Col·legi necessaris perquè puga oferir un servei i funcionament ordenats, i, obligatòriament, llibres d'actes, registre d'entrades i eixides de documents i correccions disciplinàries.  
3. Les que assigne el president/a.  
4. Expedir certificacions.  
5. Donar compte al president/a de totes les sol·licituds i comunicacions que es remeten al Col·legi.  
6. Custodiar i controlar els expedients dels col·legiats/ades i mantindre actualitzada la llista d'estos.  
7. Redactar i cursar les notificacions, citacions i convocatòries del Col·legi, amb el vistiplau del president/a.  
8. Organitzar i dirigir les oficines i ostentar la direcció de Personal.  
  
Article 41.   
Correspon al tresorer/a:  
1. Recaptar i custodiar els fons del Col·legi.  
2. Portar la comptabilitat.  
3. Pagar els lliuraments que expedisca el president/a.  
4. Proposar els pressupostos.  
5. Informar els òrgans de l'estat financer del Col·legi.  
6. Portar l'inventari minuciós dels béns del Col·legi, del qual serà l'administrador.  
7. Ingressar i retirar fons de les entitats financeres conjuntament amb el president/a.  
  
Article 42.   
Correspon als vocals:  
1. Auxiliar els altres membres de la Junta de Govern i substituir-los en la seua absència.  
2. Les funcions que el president/a els encomane.  
  
Article 43.   
Els càrrecs de la Junta de Govern es proveiran per elecció, mitjançant votació directa i secreta de tots els col·legiats/ades exercents.  
La duració dels càrrecs serà de quatre anys, i podran resultar reelegits només per un mandat més.  
  
Article 44.   
Tindran capacitat per a formar part de la Junta de Govern els col·legiats/ades exercents en qui concórreguen, a més, els requisits següents:  
  
a) Exercir la professió dins del territori de la Comunitat Valenciana, siga de manera dependent per a tercers, independent amb consulta pròpia, o com a docent en qualsevol universitat de la Comunitat Valenciana. Haurà d'acreditar-se el corresponent contracte laboral o el número de registre sanitari atorgat per la Conselleria de Sanitat, segons el cas.  
b) Trobar-se al corrent en el compliment de les seues obligacions corporatives.  
c) No haver sigut objecte de correcció disciplinària.  
d) No haver sigut inhabilitat o suspés per a càrrecs públics per resolució ferma.  
  
Secció 2a.  
Del procés electoral.  
  
Article 45.   
Els col·legiats/ades que pretenguen concórrer a les eleccions han de verificar-ho per mitjà de candidatura a tots els càrrecs.  
Cap candidat podrà presentar-se a més d'un càrrec.  
El cap de llista candidat a president/a serà el representant de la candidatura de tots els seus components. A este se li remetran les notificacions.  
  
Article 46  
Amb anterioritat a la convocatòria d'eleccions, i dins dels últims nou mesos del període de mandat de la Junta de Govern, el secretari/ària del Col·legi anunciarà l'obertura del procés electoral, que donarà lloc automàticament a un termini de dos mesos per a la presentació i recepció de candidatures.  
  
Article 47.  
Les candidatures, signades per tots els seus components i dirigides a la comissió electoral, es presentaran en la seu del Col·legi dins del termini establit, per tal que siguen visades per la comissió electoral, que comprovarà que es complixen els requisits de capacitat de tots els seus components, de conformitat amb l'article 44.  
Contra la denegació de validesa, s'hi pot interposar un recurs de reposició davant de la comissió electoral, en el termini de set dies hàbils. En el mateix termini, esta comissió resoldrà el recurs.  
  
Article 48.  
Finalitzat el termini de presentació de candidatures i resolts, si és el cas, els recursos que s'hi hagen formulat, la comissió electoral proclamarà i anunciarà les candidatures en el termini de set dies hàbils. A continuació, s'obrirà un altre termini de set dies hàbils per a poder recórrer, davant de la comissió electoral, contra la validesa de les candidatures per qualsevol de les altres; uns recursos que la comissió haurà de resoldre en el mateix termini.  
En cas de presentar-se i proclamar-se una única candidatura, esta podrà considerar-se electa per ratificació de l'assemblea general.  
En cas que no s'hi presenten i es proclamen candidatures, quedarà automàticament prorrogat el període de mandat de la Junta de Govern actual per quatre anys més. Igualment, succeirà en el cas de no ratificació, per l'assemblea, de candidatura única.  
En els altres casos, el secretari/ària convocarà eleccions.  
  
Article 49  
El dia i l'hora fixats per a les eleccions es constituirà, en la seu del Col·legi, la mesa electoral, que estarà formada per la comissió electoral i, si és el cas, un col·legiat/ada nomenat com a interventor per cada candidatura, i que haurà de ser membre d'esta.  
  
Article 50  
Les paperetes de vot, que seran editades pel Col·legi per a cada candidatura, han de ser idèntiques en grandària, color i format, i portaran impreses, per una sola cara, la relació de candidats i càrrecs als quals aspiren.  
La mesa electoral cuidarà que existisca el nombre suficient de paperetes en la seu on se celebren les eleccions durant tot el procés.  
  
Les candidatures podran confeccionar, pel seu compte, paperetes pròpies, i distribuir-les, sempre que respecten el color i la grandària de les que edite el Col·legi.  
  
Article 51  
Els electors han d'acreditar la seua personalitat abans de depositar el seu vot. La comissió electoral comprovarà la seua inclusió en el cens de col·legiats/ades aptes per a votar.  
Article 52  
Els vots seran depositats, i així romandran fins al moment de l'escrutini, en una urna tancada i precintada, a través d'una ranura situada en la part superior.  
  
Article 53  
Seran declarats nuls tots aquells vots que ho facen per candidatures no proclamades, continguen esmenes o ratlles en les paperetes, expressions alienes als continguts estrictes de la votació, o més d'una papereta si ho són de diferents candidatures.  
De l'escrutini estendrà acta la mesa electoral, la còpia de la qual s'inserirà en el tauler d'anuncis del Col·legi.  
  
Article 54. Vot per correu  
La comissió electoral remetrà a tots els col·legiats/ades, al domicili que tinguen designat en el Col·legi, la documentació precisa perquè exercisquen, si ho desitgen, el vot per correu, incloent-hi paperetes de totes les candidatures i indicant el termini màxim per a la recepció d'estos; els interessats, a més, hauran d'incloure una fotocòpia del seu document nacional d'identitat. El vot per correu haurà de remetre's a un apartat de Correus que indicarà la comissió electoral i que estarà sota la custòdia d'esta.  
  
Article 55  
La candidatura electa prendrà possessió dels seus càrrecs al cap de quinze dies naturals de la celebració de les eleccions. Fins a eixe moment, la sortint facilitarà a l'entrant tota la informació i documentació que necessite, i s'abstindrà d'exercir les seues funcions més enllà dels actes estrictament necessaris i els ordinaris.  
  
Article 56. Cessament  
Els membres de la Junta de Govern cessaran en els seus càrrecs per les causes següents:  
a) Dimissió o renúncia.  
b) Expiració del període de mandat, amb relleu electoral.  
c) Falta de concurrència dels requisits de capacitat per a formar part de la Junta de l'article 44.  
d) Aprovació d'una moció de censura.  
e) Mort, invalidesa absoluta o malaltia que li impedisca exercir el càrrec.  
f) Absència no justificada a més de la meitat de les reunions anuals de la Junta de Govern.  
  
Article 57  
En el supòsit en què cessaren la totalitat dels membres de la Junta, la comissió electoral, activada de manera automàtica, exercirà interinament les seues funcions i haurà de convocar immediatament eleccions.  
  
Si no s'hi presentaren candidatures, la comissió electoral convocarà l'assemblea general amb l'ordre del dia següent:  
1. Elecció per procediment abreujat i de manera individual de candidats a cada un dels càrrecs de la Junta.  
  
Article 58  
Així mateix, seran convocades eleccions pel procediment ordinari quan el seu nombre quede reduït a cinc o menys membres, per donar-se en ells les circumstàncies de l'article 56 anterior.  
  
Article 59. Moció de censura  
Les mocions de censura, sotmeses a l'assemblea general per qualsevol dels procediments previstos en l'article 29, exigiran, per a ser aprovades, el vot favorable de la meitat més un del nombre total de col·legiats/ades exercents.  
Si la moció de censura es dirigira només contra algun dels titulars de la Junta de Govern, podrà proposar-se, en esta, el candidat que haja de substituir-lo. Aprovada la moció, se sotmetrà a votació l'elecció del candidat proposat. En un altre cas, quedarà el seu càrrec desert, que podrà ser integrat pel procediment de substitució de l'article 39 o 42.  
  
Si la moció de censura es dirigira contra la Junta de Govern íntegrament, i resultara aprovada, la comissió electoral convocarà eleccions pel procediment de l'article 57.  
Capítol IV  
La comissió electoral  
  
Article 60  
La comissió electoral estarà formada pels dos col·legiat/ades exercents que, en la data de celebració de cada assemblea general ordinària, siguen respectivament el de major i el de menor edat, i podran ser assistits en l'exercici de les seues funcions per un professional del dret que forme part de l'assessoria jurídica del Col·legi i/o per un professional de la podologia, exercent o no, que haja ostentat en el passat el càrrec de president/a o secretari/ària del Col·legi, que ells mateixos designen i estos accepten, que formaran part, així, de la comissió electoral.  
La designació com a integrants nats de la comissió electoral es notificarà individualment a estos; a més, s'anunciarà en la mateixa assemblea general ordinària i haurà de constar en l'acta.  
La seua designació romandrà vigent fins a la celebració de l'assemblea general ordinària en la qual siguen substituïts pels qui passen a tindre els requisits d'edat necessaris.  
Juntament amb la designació dels integrants nats de la comissió electoral es proveirà la designació dels seus substituts, també per ordre d'edat, en previsió que, arribat el moment d'activar-se la comissió, els seus membres hagen perdut la condició de col·legiats/ades.  
  
Article 61  
En l'exercici de les seues funcions, establides en els articles 47 a 53, 57 i 59, la comissió electoral gaudirà de completa independència i no estarà sotmesa ni subordinada més que als acords que s'adopten en assemblea general i als estatuts. Gaudirà de legitimitat per a representar el Col·legi en el cas de vacant total de la Junta de Govern; i podrà disposar dels membres de la Junta o del personal laboral del Col·legi, els quals estaran obligats a prestar la informació, l'auxili o els documents necessaris per al desenvolupament de la seua funció.  
  
Article 62.   
Els membres de la comissió electoral tindran dret a ser indemnitzats econòmicament per l'exercici de les seues funcions, a càrrec dels fons del Col·legi i en la quantia que es determine en els pressupostos, quan s'haja vist efectivament activada.  
  
Títol cinqué  
Règim econòmic  
  
Article 63.   
Els recursos econòmics del Col·legi de Podologia de la Comunitat Valenciana es destinaran al seu sosteniment, al compliment dels seus fins, i procediran de les fonts següents:  
1. Quotes i aportacions dels seus col·legiats/ades.  
2. Rendiments del seu patrimoni.  
3. Els productes de les activitats de la corporació que reglamentàriament es determinen.  
4. Herències o llegats instituïts a favor del Col·legi.  
5. Subvencions o donacions que reba d'institucions públiques.  
6. Crèdits que concerte.  
7. Donacions o aportacions no finalistes efectuades per persones físiques o jurídiques alienes al Col·legi o a l'Administració pública.  
8. Qualssevol altres legalment permeses i vàlidament aprovades.  
  
  
Article 64  
Tindran la consideració de recursos econòmics extraordinaris, a l'efecte de l'aprovació assembleària disposada per l'article 23, les aportacions dels col·legiats/ades que consistisquen en derrames, i els rendiments patrimonials derivats de l'alienació de béns immobles.  
  
  
  
Títol sisé  
Règim disciplinari  
  
Capítol I  
Del règim disciplinari.  
  
Article 65. Principis generals  
1. Els col·legiats/ades incorreran en responsabilitat disciplinària en els supòsits i circumstàncies establides en estos estatuts.  
2. Els col·legiats/ades respondran disciplinàriament, davant del Col·legi, de les infraccions que cometen a les normes deontològiques de la professió i a les normes col·legials, en particular en les normes establides en el codi deontològic.  
3. No podran imposar-se sancions disciplinàries, sinó en virtut d'expedient instruït a este efecte, segons el procediment establit en este títol.  
  
4. La potestat sancionadora correspon a la Junta de Govern, que haurà de recaptar necessàriament i prèviament un informe reservat de la Comissió de Deontologia, amb tramitació prèvia d'un procediment disciplinari.  
No obstant això, el que s'ha assenyalat anteriorment, l'enjudiciament i la sanció de les faltes comeses pels membres de la Junta de Govern serà competència del Consell General de Col·legis Oficials de Podòlegs.  
5. Els acords sancionadors seran immediatament executius, sense perjudici dels recursos que pertoquen.  
6. L'Il·lustre Col·legi de Podologia de la Comunitat Valenciana donarà compte, al Consell General de Col·legis Oficials de Podòlegs, en un termini de 15 dies, de totes les sancions que imposen per faltes greus o molt greus. El Col·legi portarà un registre de sancions.  
  
Article 66. Faltes disciplinàries  
Les faltes disciplinàries es classificaran en faltes lleus, greus i molt greus.  
1. Són faltes lleus:  
a) La infracció negligent de les normes contingudes en el codi deontològic, quan no suposen falta greu.  
b) La negligència en els deures corporatius, o dels acords adoptats pels òrgans de govern.  
c) La falta de respecte lleu cap a la imatge corporativa, cap a membres dels òrgans de govern en l'exercici de les seues funcions o cap a altres col·legiats/ades, realitzada sense publicitat.  
d) La negligència en la col·laboració amb la comissió electoral o la Junta de  
Govern, que haja sigut sol·licitada en l'exercici de les seues funcions.  
e) La infracció lleu d'una norma o deure deontològic.  
f) Faltar o no atendre el pagament d'un trimestre de les quotes col·legials, per causes imputables al col·legiat/ada.  
2. Són faltes greus:  
a) La pertorbació de l'ordre en l'assemblea general, quan no constituïsca una falta molt greu.  
b) La falta de respecte al Col·legi, als seus òrgans de govern o titulars d'estos, als col·legiats/ades o a la dignitat de la professió, portada a cap sense publicitat.  
c) La negativa injustificada a sotmetre's a l'arbitratge del Col·legi en assumptes de la seua competència.  
d) La desatenció a les queixes justificades dels seus pacients.  
e) La competència deslleial, realitzada sense publicitat.  
f) La negligència en l'aplicació de les tècniques científiques i sanitàries, quan no siga greu.  
g) Les deficiències en les instal·lacions de la consulta.  
h) L'encobriment de l'intrusisme professional.  
i) La infracció greu d'una norma o deure deontològic.  
j) La comissió de tres faltes lleus en un període de dotze mesos.  
3. Són faltes molt greus:  
a) Els actes d'obstruccionisme a la labor de la comissió electoral, Junta de Govern o al normal desenvolupament de l'assemblea general.  
  
b) La desatenció reiterada a un requeriment de la comissió electoral, Junta de Govern en l'exercici de les seues funcions o la negativa oberta i injustificada a este.  
c) L'alteració greu de l'ordre en l'assemblea general.  
d) La falta de respecte al Col·legi, als seus òrgans de govern o membres d'estos, als col·legiats/ades o a la dignitat de la professió, realitzada amb publicitat.  
e) L'embriaguesa o la toxicomania habitual que afecte greument l'exercici de la professió.  
f) El tracte degradant o vexatori al pacient.  
g) La negligència greu en l'aplicació de les tècniques sanitàries i professionals.  
h) L'incompliment pertinaç dels deures corporatius.  
i) La difusió de tècniques o notícies falses.  
j) La competència deslleial, portada a cap amb publicitat.  
k) La publicitat enganyosa.  
l) La infracció molt greu d'una norma o deure deontològic, o la infracció greu de diverses d'estes normes o deures de manera simultània.  
m) La reiteració de falta greu en el període d'un any.  
  
Article 67. Sancions disciplinàries  
Per a la imposició de sancions, la Junta de Govern haurà de graduar la responsabilitat de l'inculpat en relació amb la naturalesa de la infracció comesa, la transcendència d'esta i altres circumstàncies modificatives de la responsabilitat.  
Per raó de les faltes a què es referix l'article precedent, poden imposar-se les sancions següents:  
1. Per faltes lleus:  
a) Amonestació privada, verbal o escrita.  
b) Multa de 30,01 a 300,01 euros.  
2. Per faltes greus:  
a) Inhabilitació per a ocupar càrrecs en el govern del Col·legi entre cinc i quinze anys.  
b) Suspensió de fins a cinc anys del dret a participar en els serveis, avantatges i beneficis del Col·legi de caràcter social o recreatiu.  
  
c) Suspensió de la condició de col·legiat/ada fins a un any.  
d) Multa de 300,01 euros a 3.000 euros.  
e) En tot cas, pertocarà l'anotació desfavorable en l'expedient.  
  
3. Per faltes molt greus:  
a) Suspensió de la condició de col·legiat/ada per un temps entre un i tres anys.  
b) Suspensió de fins a set anys del dret a participar en els serveis, avantatges i beneficis del Col·legi de caràcter social o recreatiu.  
c) Inhabilitació permanent per a ocupar càrrecs de govern en els òrgans del Col·legi, en tot cas.  
d) Expulsió del Col·legi.  
e) Multa de 3.000,01 a 6.000,01 euros.  
  
  
Capítol II  
Del procediment disciplinari  
  
Article 68. Procediment disciplinari  
La imposició de qualsevol sanció disciplinària exigix la formació i tramitació prèvia de l'expedient corresponent, garantint els principis de presumpció d'innocència, contradicció i audiència de l'afectat.  
  
  
Article 69. Competència  
Les faltes lleus es corregiran pel president del Col·legi, per acord de la Junta de Govern, i de conformitat amb el procediment establit en l'article 65.3 dels presents estatuts.  
La sanció de les faltes restants serà competència de la Junta de Govern, amb la instrucció prèvia d'un expedient disciplinari i conforme al procediment que es regula en el present capítol.  
  
Article 70.  
1. El procediment disciplinari es tramitarà conforme a un reglament específic, amb les degudes garanties d'audiència, contradicció i revisió, i subjecte als principis d'irretroactivitat, tipicitat, proporcionalitat, responsabilitat, presumpció d'innocència i separació d'òrgans instructors i sancionadors.  
2. La vulneració dels principis i de les garanties que s'establixen en el paràgraf anterior, quan, efectivament, produïsca situacions d'indefensió, determinaran l'anul·labilitat de les actuacions afectades per esta.  
  
3. Amb caràcter supletori, caldrà ajustar-se al que es disposa en el procediment per a l'exercici de la potestat sancionadora general administratiu.  
  
Article 71.   
Quan se seguisca un procés penal pels mateixos fets i amb identitat de subjectes, se suspendrà la iniciació o tramitació del procediment disciplinari fins a la finalització d'aquell.  
Els fets declarats provats en la resolució judicial ferma vincularan el resultat del procediment disciplinari.  
  
Article 72.   
Una vegada iniciat el procediment, en qualsevol moment en què l'instructor aprecie que la presumpta infracció puga ser constitutiva d'infracció penal per delicte o falta, ho posarà immediatament en coneixement de la Junta de Govern perquè esta decidisca sobre la comunicació dels fets al Ministeri Fiscal i resolga la suspensió del procediment fins que l'autoritat judicial dicte una resolució ferma, si és el cas.  
  
Represa la tramitació de l'expedient disciplinari en qualsevol dels supòsits esmentats, la resolució que es dicte haurà de respectar l'apreciació dels fets que continga este pronunciament judicial.  
  
  
Article 73. Mesures de caràcter provisional  
Si, per resolució de l'òrgan competent, s'acorda la incoació del procediment disciplinari, el mateix òrgan podrà proposar, de manera motivada, a la Junta de Govern, que serà el que adopte la decisió, l'adopció de la mesura preventiva de suspensió provisional en l'exercici de la professió dels col·legiats/ades afectats que estiguen sotmesos a processament o inculpació en un procediment penal. Tal decisió haurà d'adoptar-se mitjançant una resolució motivada i amb audiència prèvia de l'interessat.  
La resolució que acorde qualsevol de les decisions referides en els apartats anteriors d'este article haurà de ser notificada al col·legiat/ada afectat i serà recurrible d'acord amb el que es preveu en este estatut.  
La suspensió provisional en l'exercici de la professió podrà prolongar-se mentre dure el processament o la inculpació, sense que afecte el manteniment d'esta la situació de suspensió del procediment prevista en l'article anterior.  
  
Article 74. Tramitació del procediment, notificacions i pròrrogues de terminis  
El procediment disciplinari s'impulsarà d'ofici en tots els tràmits, i, en tot cas, seran de compliment obligatori els principis continguts en la Llei de procediment administratiu comú i en la Llei de règim jurídic del sector públic.  
La tramitació i les notificacions s'ajustaran al que s'establix en els presents estatuts, i, en defecte d'això, al que prevegen les dues lleis esmentades.  
Les notificacions podran fer-se en el domicili professional que el col·legiat/ada tinga comunicat al Col·legi amb plena validesa i sense perjudici de la responsabilitat que puga derivar-se del fet de no haver comunicat reglamentàriament el seu eventual trasllat. Si no poguera verificar-se la notificació en els termes previstos en la Llei administrativa, el lliurament podrà fer-lo un empleat del Col·legi en els termes previstos en esta llei; i, si tampoc així poguera efectuar-se la notificació, s'entendrà efectuada al cap de quinze dies des de l'anunci en el tauler d'edictes del Col·legi.  
Els terminis establits en esta regulació estatutària del procediment disciplinari seran prorrogables, excepte disposició expressa en contra, a proposta raonada de l'instructor de l'expedient, aprovada per la comissió de deontologia, aprovació que haurà d'efectuar-se, en tot cas, abans del seu venciment. L'acord sobre la pròrroga, que es notificarà al col·legiat/ada afectat o recurrent, no serà recurrible, sense perjudici que el que puga al·legar-se pels interessats per a la seua consideració en la resolució que pose fi al procediment i en l'eventual impugnació de tals actes en els ulteriors recursos que, si és el cas, s'interposen contra esta.  
  
Article 75. Drets dels col·legiats/ades en el procediment disciplinari  
  
Els col·legiats/ades respecte dels qui se seguisquen procediments disciplinaris tindran els drets següents:  
a) A la presumpció d'innocència.  
b) A ser notificats dels fets que se'ls imputen, de les infraccions que estos fets puguen constituir i de les sancions que, si és el cas, se'ls puguen imposar, així com de la identitat de l'instructor, de l'autoritat competent per a imposar la sanció i de la norma que atribuïsca tal competència.  
c) A abstindre's de declarar en el procediment seguit en contra seua, formular al·legacions i utilitzar els mitjans de defensa admesos per l'ordenament jurídic que resulten procedents.  
d) Als altres drets reconeguts per la Llei de règim jurídic del sector públic i Llei del procediment administratiu comú.  
  
Article 76. Iniciació del procediment   
El procediment s'iniciarà d'ofici per resolució de la comissió de deontologia, resolució que s'adoptarà per iniciativa pròpia, a instàncies de la Junta de Govern o per denúncia.  
Si els fets afectaren un membre de la Junta de Govern, la iniciació del procediment donarà origen exclusivament a la remissió de l'expedient al Consell General de Col·legis Oficials de Podòlegs; serà de competència exclusiva de tal Consell l'obertura d'expedient disciplinari, la instrucció de la informació prèvia o l'arxivament de les actuacions sense més tràmit.  
  
Article 77. Actuacions prèvies a l'expedient disciplinari i informació prèvia  
La comissió de deontologia podrà donar trasllat al professional de la podologia afectat dels fets que se li imputen perquè, en el termini de deu dies, al·legue el que convinga al seu dret; sense més tràmit, proposar la mesura d'arxivament de les actuacions, obertura d'expedient d'informació prèvia o disciplinari, així com proposar a la Junta de Govern una sanció, sempre que es tracte de falta lleu.  
De la mateixa manera podrà iniciar el procediment obrint un període d'informació prèvia amb la finalitat de conéixer les circumstàncies del cas concret i la conveniència o no de procedir a l'obertura de l'expedient disciplinari. Finalitzades les actuacions de tal informació i, en tot cas, en el termini màxim de trenta dies hàbils des de la resolució que va acordar obrir-la, la comissió de deontologia dictarà resolució per la qual es proposarà a la Junta de Govern l'obertura de l'expedient disciplinari o, bé, l'arxivament de les actuacions.  
  
Article 78. Obertura d'expedient disciplinari  
L'obertura de l'expedient disciplinari l'acordarà la Junta de Govern, a proposta de la comissió de deontologia, corresponent a la Junta de Govern; igualment la seua resolució.  
Una vegada aprovada per la Junta de Govern l'obertura de l'expedient disciplinari, la comissió de deontologia designarà, d'entre els seus membres, l'instructor i el secretari de l'expedient. La comissió de deontologia només podrà substituir l'instructor o el secretari d'un expedient disciplinari que haja acceptat el càrrec en els supòsits de defunció, renúncia i resolució favorable a l'abstenció o la recusació.  
  
L'obertura de l'expedient disciplinari, incloent-hi el nomenament d'instructor i de secretari, es notificarà al col·legiat/ada subjecte a expedient, així com als designats per a estos càrrecs.  
L'acceptació de l'excusa de tals nomenaments i de la renúncia als càrrecs una vegada acceptats, així com l'apreciació de les causes d'abstenció i recusació, serà competència exclusiva de la comissió de deontologia.  
El dret de recusació podrà exercir-se des del moment en què l'interessat tinga coneixement de la identitat de l'instructor i del secretari designats, i podrà promoure's recusació en qualsevol moment de la tramitació del procediment.  
Seran aplicables en matèria d'abstenció i recusació de l'instructor i del secretari de l'expedient les normes contingudes en la Llei de procediment administratiu comú.  
L'instructor, sota la fe del secretari, ordenarà la pràctica de les diligències que siguen adequades per a la determinació i comprovació dels fets i de les proves que puguen conduir al seu aclariment i a la determinació de les responsabilitats susceptibles de sanció.  
  
Article 79. plec de càrrecs  
En el termini d'un mes des de l'obertura de l'expedient sancionador i a la vista de les actuacions practicades, l'instructor formularà i notificarà el plec de càrrecs corresponent.  
El plec de càrrecs ha de redactar-se de manera clara i precisa, comprendre els fets imputats a l'inculpat en paràgrafs separats i numerats per cada un d'ells i expressar la infracció presumptament comesa i les sancions que se li puguen imposar, amb cita concreta dels preceptes aplicables d'estos estatuts o de l'Estatut del Consell General de Col·legis Oficials de Podòlegs aplicables, incloent-hi igualment la identitat de l'instructor i de l'òrgan competent per a imposar la sanció.  
  
  
Article 80. Contestació al plec de càrrecs  
El plec de càrrecs es notificarà a l'inculpat, a qui se li concedirà un termini improrrogable de deu dies, a l'efecte que puga contestar-lo amb les al·legacions que considere pertinents i aportant els documents que considere d'interés. L'inculpat podrà proposar, en la seua contestació, al plec de càrrecs, la pràctica de qualsevol mitjà de prova admissible en dret que crega necessari, i acompanyar els documents que considere convenients.  
  
Article 81. Període de prova  
L'instructor disposarà d'un termini de dos mesos per a la pràctica de les proves que estime pertinents per entendre que són adequades per a la determinació de fets i possibles responsabilitats.  
Tal pràctica podrà incloure proves no proposades pels afectats. El termini esmentat es computarà des que es conteste el plec de càrrecs o transcórrega el termini establit per a això sense fer-ho.  
L'instructor, en resolució, que haurà de ser sempre motivada, podrà denegar l'admissió i la pràctica de les proves que considere improcedents, perquè, per la seua relació amb els fets, no puguen alterar la resolució final a favor del presumpte responsable. Contra esta resolució es podrà recórrer quan determine la impossibilitat de continuar el procediment o produïsca indefensió, i haurà de manifestar-se l'oposició en els altres casos mitjançant l'oportuna al·legació per l'afectat per a la seua consideració en la resolució que pose fi al procediment i en la impugnació de tals actes en el recurs que, si és el cas, s'interpose contra esta.  
  
Per a la pràctica de les proves que haja d'efectuar el mateix instructor, es notificarà a l'inculpat el lloc, la data i l'hora, a fi que puga intervindre.  
  
Article 82. Proposta de resolució  
L'instructor, dins dels vint dies següents a l'expiració del període de proposició i pràctica de la prova, formularà i notificarà la proposta de resolució, en la qual fixarà amb precisió els fets, efectuarà la qualificació d'estos a l'efecte de determinar la infracció o infraccions que considere comeses i assenyalarà les possibles responsabilitats de l'inculpat o els inculpats, així com la proposta de sanció per imposar.  
  
  
Article 83. Al·legacions de l'inculpat  
La proposta de resolució es notificarà a l'inculpat perquè, en el termini improrrogable de deu dies, amb vista de l'expedient, puga al·legar davant de l'instructor el que considere convenient en la seua defensa.  
  
Article 84. Elevació de l'expedient a la Junta de Govern  
L'instructor, sentit l'inculpat o transcorregut el termini sense cap al·legació, remetrà en el termini de cinc dies hàbils des de la seua terminació, la proposta de resolució juntament amb l'expedient complet a la Junta de Govern, òrgan competent per a resoldre.  
  
Article 85. Resolució de l'expedient  
La resolució que pose fi al procediment disciplinari ha de ser acordada en el termini màxim de trenta dies des de la recepció de la proposta de l'instructor, haurà de ser motivada, resoldre totes les qüestions plantejades en l'expedient i no podrà acceptar fets diferents dels que van servir de base al plec de càrrecs i a la proposta de resolució, sense perjudici de la seua diferent valoració respecte d'estos.  
  
En tot cas, els acords de suspensió per més de sis mesos o expulsió hauran de prendre's per la Junta de Govern mitjançant votació secreta i amb la conformitat de les dues terceres parts dels seus components.  
  
A esta sessió estaran obligats a assistir tots els components de la Junta de Govern, de manera que el que sense causa justificada no hi concórrega cessarà com a membre de la Junta de Govern i no podrà presentar-se com a candidat en l'elecció mitjançant la qual es cobrisca la seua vacant.  
La resolució que es dicte haurà de notificar-se a l'inculpat, respectar el que establix la Llei de procediment administratiu comú sobre el seu contingut i expressarà els recursos que pertoquen en contra d'esta, els òrgans administratius o judicials davant dels quals hagen de presentar-se i el termini per a interposar-los, sense perjudici que els interessats puguen exercir qualsevol altre que estimen oportú.  
  
Article 86. Actes recurribles  
Les resolucions de la comissió de deontologia per la qual s'arxiven actuacions i les de la Junta de Govern per les quals se suspenguen provisionalment en l'exercici a col·legiats/ades sotmesos a processament o inculpació, s'arxiven les actuacions iniciades o s'imposen sancions disciplinàries, així com qualsevol altra decisió dins del procediment que, encara que tinga el caràcter d'acte de tràmit, determine la impossibilitat de continuar-lo o produïsca indefensió, podran ser objecte de recurs ordinari pels interessats dins del termini improrrogable d'un mes des de la notificació, davant del Consell General de Col·legis Oficials de Podòlegs. La resolució que resolga l'esmentat recurs posa fi a la via administrativa, i és immediatament executiva i susceptible de recurs contenciós administratiu.  
No seran recurribles els acords d'obertura de l'expedient disciplinari. Respecte dels actes de tràmit no recurribles, l'oposició a estos podrà, en tot cas, al·legar-se pels interessats per a la seua consideració en la resolució que pose fi al procediment i en l'eventual impugnació de tals actes en el recurs que, si és el cas, s'interpose contra esta.  
  
Exclusivament a l'efecte d'interposar un recurs ordinari contra qualsevol de les resolucions esmentades anteriorment que determinen o impliquen l'arxivament o el sobreseïment de les actuacions iniciades o la imposició de sancions, es considerarà com a interessat el denunciant dels fets, que tindrà dret al fet que se li notifiquen únicament, en la forma prevista per estos estatuts, els actes esmentats, així com els d'obertura de l'expedient disciplinari.  
  
Article 87. Règim dels recursos  
El recurs ordinari podrà interposar-se en el termini improrrogable d'un mes des de la notificació, mitjançant un escrit que ha de presentar-se davant de la Junta de Govern del Col·legi; si és el cas, la Junta de Govern haurà de remetre'l en el termini de deu dies al Consell General de Col·legis Oficials de Podòlegs, juntament amb el seu informe i una còpia completa i ordenada de l'expedient.  
  
Article 88. Execució i suspensió de l'execució de les resolucions administratives sancionadores  
Les resolucions de la Junta de Govern dictades en exercici de la potestat disciplinària pròpia no podran executar-se fins que hagen sigut confirmades pel Consell General de Col·legis Oficials de Podòlegs en resoldre el recurs ordinari o, bé, fins que haja transcorregut el termini establit per a la interposició del recurs sense efectuar-la. No obstant això, les mesures provisionals, si és el cas, aprovades podran ser executades des de la seua adopció.  
Correspon la seua execució a la Junta de Govern, que podrà suspendre-la, de conformitat i en els termes previstos en la Llei reguladora de la jurisdicció contenciosa administrativa, si es coneguera la interposició de recurs d'esta naturalesa.  
  
  
  
  
Article 89. Efectes, notificacions i recursos contra les sancions  
Les sancions disciplinàries s'executaran una vegada que siguen fermes. No obstant això, les mesures provisionals, si és el cas, aprovades podran ser executades des de la seua adopció.  
Les sancions podran fer-se públiques quan guanyen fermesa.  
Totes les sancions tindran efectes en l'àmbit de tots els col·legis de podòlegs/òlogues d'Espanya, i, per a esta finalitat, el Col·legi ho comunicarà al Consell General de Col·legis Oficials de Podòlegs perquè procedisca a comunicar-ho a tots els col·legis.  
  
Article 90. Caducitat del procediment sancionador  
En cas de no haver-se dictat una resolució, transcorregut un any en el supòsit de les faltes greus i molt greus, i sis mesos en el supòsit de faltes lleus, des de la iniciació de l'expedient disciplinari, tenint en compte les possibles interrupcions del seu còmput per causes imputables a l'interessat, es produirà la caducitat.  
La declaració de caducitat d'ofici o a instàncies del mateix interessat no impedirà la incoació d'un nou expedient disciplinari en el cas que la falta comesa no haja prescrit.  
  
  
Títol seté  
Finestreta única i atenció a consumidors i usuaris  
  
Article 91. Finestreta única  
El Col·legi disposarà d'una pàgina web perquè, a través de la finestreta única prevista en la Llei 17/2009, de 23 de novembre, sobre lliure accés a les activitats de serveis i el seu exercici, puguen fer-se tots els tràmits necessaris per a la col·legiació, i, en particular:  
a) A obtindre la informació i els formularis necessaris per a l'accés a l'activitat professional.  
b) Presentar tota la documentació i les sol·licituds necessàries, incloent-hi la col·legiació.  
c) Conéixer l'estat de tramitació dels procediments en els quals tinga consideració d'interessat, incloent-hi la notificació i resolució dels expedients, si no fora possible per altres mitjans.  
d) Convocar els col·legiats/ades a les assemblees generals ordinàries i les extraordinàries i posar en el seu coneixement l'activitat pública i privada del Col·legi.  
e) Publicar la memòria anual.  
També a través de l'esmentada finestreta única, el Col·legi oferirà als consumidors i usuaris els serveis següents:  
a) Accés al registre de col·legiats/ades, que estarà permanentment actualitzat amb el nom i cognoms, número de col·legiació, títols oficials, domicili professional i situació d'habilitació professional.  
b) Accés al registre de societats professionals que tindrà el contingut de l'article 8 de la Llei 2/2007, de 15 de març, de societats professionals.  
c) Informació sobre les vies de reclamació i els recursos que podran interposar-se en cas de conflicte entre un consumidor o usuari i un col·legiat/ada o el col·legi professional.  
d) Accés a les dades de les associacions o organitzacions de consumidors i usuaris a les quals els destinataris dels serveis professionals puguen dirigir-se per a obtindre assistència.  
e) Accés al contingut del codi deontològic.  
  
Article 92. Servei d'atenció a consumidors i col·legiats/ades  
El Col·legi atendrà les queixes i reclamacions que presente els col·legiats/ades.  
També disposarà d'un servei d'atenció als consumidors o usuaris, a través de la finestreta única, mitjançant el qual es tramitaran i resoldran aquelles queixes i reclamacions referides a l'activitat col·legial o professional dels col·legiats/ades, es presenten per qualsevol consumidor o usuari que contracte els serveis d'un professional de la podologia, com per les associacions i organitzacions de consumidors i usuaris en representació o defensa dels seus interessos.  
El Col·legi, a través d'este servei d'atenció als consumidors i usuaris, resoldrà sobre la queixa o reclamació, segons siga procedent, bé informant sobre el sistema extrajudicial de resolució de conflictes, bé remetent l'expedient als òrgans col·legials competents per a instruir l'oportú expedient informatiu o disciplinari, bé arxivant o bé adoptant qualsevol altra decisió conforme a dret.  
Títol huité  
Règim de dissolució  
  
Article 93  
El Col·legi Oficial de Podologia de la Comunitat Valenciana es podrà dissoldre quan així ho impose directament la llei, o quan ho acorde l'assemblea general extraordinària, però amb el vot favorable de les quatre cinquenes parts dels col·legiats/ades.  
L'assemblea general que acorde la dissolució proposarà per si mateixa la causa específica, la liquidació del patrimoni col·legial, així com la destinació del patrimoni sobrant.